Skenking aan Kuba vir eers gestuit | Maroela Media
Die departement van internasionale betrekkinge en samewerking (Dirco) is Dinsdag vir eers verhoed om R50 miljoen aan Kuba te skenk.
Die Noord-Gautengse hooggeregshof in Pretoria het 'n interdik aan die burgerregteorganisasie AfriForum toegestaan om die regering se planne om dié reuseskenking te doen, tydelik te stop, sodat die saak behoorlik ondersoek kan word.
Die regter het in sy uitspraak gesê dat dié interdik net tydelik is totdat die saak op volledige meriete beoordeel kan word.
Reiner Duvenage, veldtogbeampte vir strategie en inhoud by AfriForum, sê die organisasie is nietemin verheug dat die hof te midde van 'n ernstige ekonomiese krisis in sy guns beslis het.
"Ons is baie bly dat ons dit reggekry het om hierdie onwettige en skandalige skenking te keer," sê Duvenage.
Die hof het boonop beveel dat Dirco ook die koste van die aansoek moet betaal.
Volgens die regter verteenwoordig AfriForum die publiek se breër belange en is daar geen rede waarom die organisasie hand is sy eie sak moet steek nie.
Dirco het vroeër onderneem om miljoene aan Kuba te skenk in 'n poging om die voedseltekort in die land te help verlig. Dié aankondiging is egter wyd gekritiseer gegewe die stygende werkloosheidsyfer en armoede in Suid-Afrika.
AfriForum het kort ná die aankondiging hom tot die hof gewend om die skenking te verhoed, aangesien hy dit as "irrasioneel en onwettig" beskou.
Luidens hofstukke het Naledi Pandor, minister van internasionale betrekkinge, in Julie verlede jaar in 'n brief aan die destydse minister van finansies, Tito Mboweni, gevra dat R50 miljoen uit die African Renaissance Fund gebruik word om Kuba finansieel by te staan. Dié fonds, het Pandor aangevoer, het spesifiek ten doel om internasionale steun te verleen.
In die brief het Pandor aangevoer dat die Covid-19-pandemie en die VSA se ekonomiese sanksies teen Kuba daartoe gelei dat dié land die "ergste ekonomiese krisis in 30 jaar" beleef.
"Dít het tot chroniese tekorte aan elektrisiteit en voedsel gelei, wat ongekende protesoptrede regoor Kuba aangevuur het. Openbare ontevredenheid is verder gedryf deur lang toue om kos te kry, kragonderbrekings en 'n hewige tekort aan medikasie," het sy geskryf.
Pandor skryf haar departement het verlede jaar 'n brief van die Kubaanse ambassadeur ontvang, waarin hy Suid-Afrika se hulp versoek om met dié tekorte te help.
Mboweni het dié versoek goedgekeur en ook voorgestel dat Suid-Afrika moet kyk hoe hy Kuba verder, moontlik in die volgende paar jaar, kan bystaan, met inagneming van Suid-Afrika se eie benarde finansiële posisie.
AfriForum het egter in die hof aangevoer dat Mboweni se eie erkenning van Suid-Afrika se benarde posisie juis die rede is waarom die interdik toegestaan moet word.
Volgens dié organisasie kan daar nie miljoene aan Kuba geskenk word terwyl Suid-Afrika reeds reusebedrae skuld het nie. Boonop word die ekonomie deur die verwoestende gevolge van die Covid-19-pandemie lamgelê en misluk die regering om sy konstitusionele imperatief van behuising, skoolopleiding, munisipale dienste en dienslewering ten volle na te kom.
"Die geld wat die regering aan Kuba wil skenk, kan dus beter aangewend word tot voordeel van gewone Suid-Afrikaners."
AfriForum beplan nou om op 'n latere datum 'n hersieningsaansoek in te dien om die regering se aanvanklike besluit om die geld te skenk, om te keer.
"Ons is nou baie optimisties dat ons hersieningsaansoek 'n suksesvolle einde aan die saak sal maak," sê Duvenage.
AfriForum In die nuus Kuba Kuba-skenking
Man vermis ná hy vriende in see wou help
Dis goed. Ander lande moet na hulleself omsien. Ons staatshospitale val uitmekaar, paaie is vol gate, daar is duisende dinge en miljoene burgers in HIERDIE land wat hulp of instandhouding nodig het. Charity to others is a good thing in general, but NOT while your own house is falling apart and your own children are starving!
Die kubane moet hul slegtigheid laat staan, hande uit die sakke haal en begin werk.
Die klomp kan nie eers hulle werkers betaal nie maar wil geld skenk pateties verby
Beautiful! Mooi AfriForum – Dirco kan maar hul salarisse vir paar maande aan Kuba skenk, niks van ons belasting-geld nie!
Met die anc regering bly alles in die duister en is alles in onsekerheid en verdenking gehul. Hul sal poog om wel op n manier steun te bewerk onder voorwensel van iets anders." Hul is mos lewenslank verskulkdig aan Kubu want die het mos hul land se toekoms op die spel geplaas tydens die grensoorlog."